РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/388-15

2. октобар 2015. године

Б е о г р а д

ЗАПИСНИК

66. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 2. ОКТОБРА 2015. ГОДИНЕ

Седница је почела у 12,10 часова.

Седницом је председавао Верољуб Арсић, председник Одбора.

Седници су присуствовали чланови Одбора: Радмило Костић, Горан Ковачевић, Драгољуб Зиндовић, Оливера Пешић, Никола Јоловић, Иван Јовановић, Момо Чолаковић и др Милорад Мијатовић.

Седници су присуствовали заменици чланова Одбора: Мирјана Марјановић, заменик Душице Николић и Александар Марковић, заменик Милоша Тошанића.

Седници нису присуствовали чланови Одбора: Сузана Шарац, Дејан Раденковић, Војислав Вујић, Ђорђе Стојшић, Золтан Пек и Жика Гојковић, нити њихови заменици.

Седници је присуствовала и народни посланик Соња Влаховић.

У складу са чланом 203. став 3. Пословника Народне скупштине, Одбор је на овој седници организовао разговор са кандидатима за функције председника и члана Комисије за хартије од вредности.

На предлог председника, Одбор је једногласно утврдио следећи

Д н е в н и р е д:

- усвајање записника 61, 62, 63, 64. и 65. седнице Одбора -

1. Разговор са кандидатима за избор председника и члана Комисије за хартије од вредности;

2. Утврђивање предлога одлуке о избору председника и члана Комисије за хартије од вредности.

Пре преласка на рад по утврђеном дневном реду, Одбор је једногласно, без примедаба, усвојио записнике 61, 62, 63, 64. и 65. седнице Одбора.

**Прва тачка дневног реда:** Разговор са кандидатима за избор председника и члана Комисије за хартије од вредности

Председник Одбора је подсетио чланове и заменике чланова Одбора да је на 57. седници одржаној 17. јула, Одбор утврдио Предлог одлуке о престанку функције досадашњем председнику Комисије за хартије од вредности Зорану Ћировићу, због подношења оставке из личних разлога; да је једно место члана Комисије остало упражњено пошто је др Драгутину Радосављевићу престала функција члана Комисије Одлуком Народне скупштине РС број 54 од 22. новембра 2011. године, због подношења оставке; да је Одбор у складу са чланом 245. Закона о тржишту капитала, упутио дописе председницима свих посланичких група у Народној скупштини са позивом да доставе предлог кандидата са биографијом и изјавом о прихватању кандидатуре за председника и члана Комисије најкасније до 1. октобра; као и да су предлог кандидата са биографијом и изјавом о прихватању кандидатуре доставиле посланичка група Српска напредна странка која је за председника Комисије предложила Жарка Милићевића, док је за члана Комисије предложила Мирјану Ивошевић и Посланичка група Демократска странка која је за председника, односно члана Комисије предложила Србољуба Антића.

Председник Одбора је, у наставку седнице, позвао Србољуба Антића, Жарка Милићевића и Мирјану Ивошевић, кандидате за председника, односно члана Комисије, да се представе члановима и заменицима чланова Одбора.

Питања кандидатима постављали су: Верољуб Арсић, др Милорад Мијатовић, Иван Јовановић и Горан Ковачевић.

Пошто је Одбор обавио разговор са кандидатима за председника, односно члана Комисије и утврдио да кандидати испуњавају услове из члана 246. Закона о тржишту капитала, Одбор је прешао на утврђивање предлога одлуке о избору председника, односно члана Комисије за хартије од вредности.

**Друга тачка дневног реда:** Утврђивање предлога одлуке о избору председника и члана Комисије за хартије од вредности

У расправи по овој тачки дневног реда учествовали су: Верољуб Арсић, Горан Ковачевић, Иван Јовановић и др Милорад Мијатовић.

Током расправе по овој тачки дневног реда, чланови Одбора су дискутовали о предлозима кандидата за председника и члана Комисије, као и о разлозима због којих ће подржати, односно неће подржати одређене кандидате.

Одбор је затим приступио гласању о датим предлозима.

За Србољуба Антића, кандидата за председника, односно члана Комисије за хартије од вредности, гласао је један члан Одбора, док остали чланови Одбора нису гласали.

За Жарка Милићевића, кандидата за председника Комисије за хартије од вредности, гласало је 10 чланова Одбора, док је један члан Одбора био против.

За Мирјану Ивошевић, кандидата за члана Комисије за хартије од вредности гласало, је 9 чланова Одбора, један члан Одбора је био против, док је један члан Одбора био уздржан.

На предлог председника, Одбор је већином гласова (9 за, један члан није гласао), одлучио да упути Народној скупштини предлог да се одлука о избору председника и члана Комисије за хартије од вредности донесе по хитном поступку, у складу са чланом 168. став 3. Пословника Народне скупштине, како би се што пре обезбедили услови за рад Комисије у пуном саставу.

\* \* \*

Седница је завршена у 13,10 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић